Il-pajjiżi tal-UE tilfu total stmat ta' € 152 biljun fi dħul mit-Taxxa fuq il-valur miżjud (VAT) fl-2015, skont studju ġdid mill-Kummissjoni Ewropea. Id-"Diskrepanza tal-VAT", li hija d-differenza ġenerali bejn id-dħul mistenni mill-VAT u l-ammont attwalment miġbur, turi mill-ġdid il-ħtieġa għal riforma serja sabiex l-Istati Membri jkunu jistgħu jagħmlu użu sħiħ mid-dħul tal-VAT għall-baġits tagħhom. Filwaqt li l-ġbir tad-dħul mill-VAT juri ċerti sinjali ta' titjib, l-ammonti nieqsa għadhom għoljin b'mod inaċċettabbli. Ir-rapport wasal eżatt qabel il-proposti mill-Kummissjoni biex tirrevedi s-sistema tal-VAT. Pierre Moscovici, il-Kummissarju għall-Affarijiet Ekonomiċi u Finanzjarji, it-Tassazzjoni u d-Dwana, qal: "L-Istati Membri m'għandhomx jaċċettaw tali telf xokkanti tad-dħul mill-VAT. Filwaqt li l-Kummissjoni qed tappoġġja l-isforzi biex ittejjeb il-ġbir madwar l-UE, ir-regoli attwali tal-VAT ilhom jeżistu mill-1993 u huma antikwati. Dalwaqt se nipproponu li nġeddu r-regoli li jiggvernaw il-VAT fuq il-bejgħ transfruntier. Ir-riforma tagħna se tgħin biex titnaqqas il-frodi transfruntiera tal-VAT bi 80% u linġiebu l-flus tant meħtieġa lura għall-kaxxi tal-Istati Membri." Filwaqt li l-figuri medji tal-UE qegħdin jitjiebu, il-prestazzjonijiet individwali tal-ġbir tal-VAT ivarjaw b'mod sinifikanti fost l-Istati Membri. L-akbar Diskrepanzi tal-VAT ġew irrappurtati fir-Rumanija (37.2%), fis-Slovakkja (29.4%) u fil-Greċja (28.3%). L-iżgħar diskrepanzi kienu osservati fi Spanja (3.5%) u fil-Kroazja (3.9%). F'termini assoluti, l-ikbar diskrepanza fil-VAT ta' €35 biljun kienet fl-Italja. Id-Diskrepanza tal-VAT naqset f'ħafna mill-Istati Membri, bl-iktar titjib qawwi f'Malta, fir-Rumanija u fi Spanja. Seba' Stati Membri raw żidiet żgħar: il-Belġju, id-Danimarka, l-Irlanda, il-Greċja, il-Lussemburgu, il-Finlandja u r-Renju Unit. F'Ottubru, il-Kummissjoni Ewropea se tfassal proposti għall-aġġornament l-iktar wiesa' għar-regoli tal-VAT tal-UE f'25 sena. Għandu jkun iktar faċli li tiġi indirizzata l-frodi tal-VAT u l-ġbir tal-VAT għandu jsir aktar effiċjenti. Rapporti riċenti tal-midja raw ukoll rabta bejn il-frodi tal-VAT fuq skala kbira mal-kriminalità organizzata inkluż it-terroriżmu Is-soluzzjonijiet għal din il-problema jistgħu jinstabu biss jekk l-Istati Membri li jaħdmu flimkien. Filwaqt li l-Istati Membri diġà għamlu sforzi biex inaqqsu d-Diskrepanza tal-VAT, l-immodernizzar tas-sistema tal-VAT u l-adattament tagħha għall-isfidi ppreżentati minn frodi massiva huma l-aħjar mod biex jiġi żgurat il-futur tas-suq uniku. Ir-riforma tas-sistema attwali tal-VAT għandha wkoll tgħin l-iżvilupp tas-suq uniku diġitali u tikkomplementa l-aġenda stabbilita mill-Kummissjoni sabiex tinkiseb sistema fiskali aktar ġusta u aktar effiċjenti fl-UE. Kuntest L-istudju tad-Diskrepanza tal-VAT huwa ffinanzjat mill-Kummissjoni. Id-Diskrepanza tal-VAT imkejla f'dan l-istudju tinkludi għall-ewwel darba d-dħul li jinħoloq mir-regoli ġodda tal-VAT għall-bejgħ transfruntier ta' servizzi elettroniċi li daħlu fis-seħħ fl-1 ta' Jannar 2015, wara proposta tal-Kummissjoni. F'April tal-2016, il-Kummissjoni adottat il-Pjan ta' Azzjoni dwar il-VAT – Lejn żona unika tal-VAT fl-UE. Il-pjan jistabbilixxi azzjonijiet immedjati u urġenti biex tiġi indirizzata d-diskrepanza tal-VAT, kif ukoll soluzzjonijiet strateġiċi fit-tul biex tingħeleb il-frodi tal-VAT u jittejjeb il-ġbir tal-VAT madwar l-UE. Dan jiddeskrivi l-passi neċessarji li għandhom jittieħdu lejn żona unika tal-VAT fl-UE, u kif is-sistema tal-VAT għandha tiġi adattata għar-realtajiet tas-suq uniku, għall-ekonomija diġitali u għall-ħtiġijiet tal-SMEs. Il-Kummissjoni se tressaq proposti leġiżlattivi din il-ħarifa fl-2017 biex tistabbilixxi mill-ġdid il-prinċipju ta' impożizzjoni tal-VAT fuq il-kummerċ transfruntier fl-UE. Il-frodi transfruntiera tammonta għal € 50 biljun tad-diskrepanza tal-VAT kull sena fl-UE, u s-sistema l-ġdida għandha tnaqqas il-frodi transfruntiera bi 80% (madwar € 40 biljun). Il-Kummissjoni tittama wkoll li l-Istati Membri jaqblu malajr dwar ir-regoli ġodda għat-titjib tal-VAT għall-kummerċ elettroniku, proposti fl-2016. Bħal kull inizjattiva fil-qasam tat-tassazzjoni, ftehim unanimu bejn l-Istati Membri se jkun meħtieġ qabel ma l-bidliet proposti jkunu jistgħu jidħlu fis-seħħ. Links utli Ir-rapport sħiħ jinsab hawnhekk. Għal aktar informazzjoni, ara l-FAQs.